ଅର୍ଦ୍ଧନିର୍ମିତ ପୋଲ ପାଲଟିଛି ମରଣଯନ୍ତା\nଡେରାବିଶ, ୧୬।୧୨(ସ୍ବ.ପ୍ର.) କଟକ-ଚାନ୍ଦବାଲି ରାସ୍ତାର ପ୍ରଶସ୍ତିକରଣ ସମୟରେ କେନ୍ଦ୍ରା\nଅର୍ଦ୍ଧନିର୍ମିତ ପୋଲ ପାଲଟିଛି ମରଣଯନ୍ତା December 16th, 00:00 AM December 16th, 00:00 AM\nଡେରାବିଶ, ୧୬।୧୨(ସ୍ବ.ପ୍ର.) କଟକ-ଚାନ୍ଦବାଲି ରାସ୍ତାର ପ୍ରଶସ୍ତିକରଣ ସମୟରେ କେନ୍ଦ୍ରାପଡା କେନାଲର ଶାଖା ୧୨ ନଂ ନାଳ ଅତିକ୍ରମ କରିଥିବା ସ୍ଥାନରେ ଅର୍ଦ୍ଧନିର୍ମିତ ପୋଲ ଯୋଗୁ ବାରମ୍ବାର ଛୋଟ ବଡ ଦୁର୍ଘଟଣା ଘଟୁଛି । ଗତ ତିନିମାସ ମଧ୍ୟରେ ଏହି ସ୍ଥାନରେ ୯ଟି ଗାଡି ଦୁର୍ଘଟଣାଗ୍ରସ୍ତ ହେଲାଣି । ଶୁକ୍ରବାର ରାତିରେ ଏକ ମାଲବୋଝେଇ ୧୨ ଚକିଆ ଟ୍ରକ କେନାଲ ଭିତରକୁ ଖସି ପଡିଥିବା ବେଳେ ଚାଳକ ଅଳ୍ପକେ ରକ୍ଷା ପାଇ ଯାଇଛନ୍ତି । ଏହା ପୂର୍ବରୁ ଗତ ସପ୍ତାହରେ ଏକ ମାଲବୋଝେଇ ଟ୍ରକ ଏହି ସ୍ଥାନରେ ନାଳ ଭିତରକୁ ଓଲଟି ପଡିଥିଲା। ନିର୍ମାଣଧୀନ ସଂପୃକ୍ତ ରାଜରାସ୍ତା କାର୍ଯ୍ୟ ନେଇଥିବା ଠିକା ସଂସ୍ଥାର ମନମାନୀ ଯୋଗୁ ଚାନ୍ଦୋଳଠାରେ ୧୨ ନଂ ଶାଖାନାଳ ଉପରେ ହେବାକୁ ଥିବା ପୋଲ ଦୀର୍ଘଦିନ ହେବ ଅର୍ଦ୍ଧ ନିର୍ମିତ ଅବସ୍ଥାରେ ପଡି ରହିଛି। ଫଳରେ ବ୍ୟସ୍ତବହୁଳ ଏହି ରାସ୍ତାର ଚାନ୍ଦୋଳଠାରେ ବାରମ୍ବାର ଦୁର୍ଘଟଣା ଘଟୁଛି ା ଦୁର୍ଘଟଣା ଘଟିବା ଓ ଠିକା ସଂସ୍ଥାର ନିମ୍ନମାନର କାର୍ଯ୍ୟ ସମ୍ପର୍କରେ ଜିଲାପାଳଙ୍କୁ ଅଞ୍ଚଳବାସୀ ଓ ବଜାର କମିଟି ପକ୍ଷରୁ ଅଭିଯୋଗ କରାଯାଇଛି। ମାତ୍ର ଏ ଦିଗରେ ପ୍ରଶାସନ ଓ ବିଭାଗୀୟ କର୍ତ୍ତୃପକ୍ଷ ପଦକ୍ଷେପ ନେବାରେ ବିଳମ୍ବ କରୁଥିବା ଚାନ୍ଦୋଳ ବଜାର କମିଟି ସଭାପତି ନିଶାମଣି ବେହେରା ଓ ସଂପାଦକ ରତ୍ନାକର ନାୟକ କହିଛନ୍ତି। ବଜାର ଭିତରେ ଥିବା ପୋଲ ନିର୍ମାଣରେ ବିଳମ୍ବ ହେଲେ ଅଞ୍ଚଳବାସୀ ଓ ବଜାର କମିଟି ପକ୍ଷରୁ ଜିଲାପାଳଙ୍କ କାର୍ଯ୍ୟାଳୟ ସମ୍ମୁଖରେ ଅନଶନ କରାଯିବ ବୋଲି ସଭାପତି ନିଶାମଣି ସୂଚନା ଦେଇଛନ୍ତି। ସୂଚନାଯୋଗ୍ୟ ଯେ, କଟକ-ଚାନ୍ଦବାଲି ରାସ୍ତାର ଦୁହୁରିଆଠାରୁ କଟକ ଯାଏ ଠିକାସଂସ୍ଥା ବାରହା କନ୍ଷ୍ଟ୍ରକସନ କମ୍ପାନୀ ନିର୍ମାଣ କାର୍ଯ୍ୟ କରୁଛି। ମାତ୍ର କମ୍ପାନୀର ମନମାନୀ ଯୋଗୁ ଏହି ରାସ୍ତା କାର୍ଯ୍ୟ ଧିମାରେ ଚାଲିଥିବା ଓ ନିମ୍ନମାନର ହେଉଥିବା ଅଭିଯୋଗ ହୋଇ ଆସୁଛି। ରାସ୍ତାକୁ ଦୁଇ ଭାଗରେ ବିଭକ୍ତ କରାଯାଇ ପ୍ରଥମେ ଚାନ୍ଦୋଳ ବଜାରରେ ଥିବା ପୋଲର ଦକ୍ଷିଣ ପାର୍ଶ୍ୱକୁ ଡାଇଭରସନ୍ ଭାବେ ବ୍ୟବହାର କରାଯାଇ ବାମ ପାର୍ଶ୍ୱ ପୋଲ ନିର୍ମାଣ କରାଯାଇଥିଲା । ବାମପାର୍ଶ୍ୱ କାମ ସରିବା ପରେ ନିର୍ମିତ ପୋଲର ଉଚ୍ଚା କମ୍ ହୋଇଥିବାରୁ ତଳମୁଣ୍ଡକୁ ପାଣି ଯିବାରେ ବ୍ୟାଘାତ ହେବା ନେଇ ସମ୍ପୃକ୍ତ ଅଞ୍ଚଳର ଚାଷୀମାନେ ଠିକା ସଂସ୍ଥା ନିକଟରେ ଅଭିଯୋଗ ଆଣିଥିଲେ। ଯାହାଫଳରେ ଦକ୍ଷିଣ ପାର୍ଶ୍ୱ ଡାଇଭରସନ୍କୁ ଖୋଳି ଚାଷ ପାଇଁ ଜଳ ଯୋଗାଣ କରାଯାଇଥିଲା । ଜଳଯୋଗାଣ ଓ ବର୍ଷାଋତୁ ପାଇଁ ପୋଲ ନିର୍ମାଣ ବନ୍ଦ ରହିଥିବା ସମୟରେ ଏଠାରେ ରାସ୍ତା ଖରାପ ଥିବାର ସୂଚନା ଫଳକ ଲଗାଯାଇ ନାହି। ଯାହାଫଳରେ ରାତିରେ ଅନ୍ୟ ଅଞ୍ଚଳର ଲୋକ ସେହି ବାଟ ଦେଇ ଯିବା ବେଳେ ଦୁର୍ଘଟଣାର ଶିକାର ହେଉଛନ୍ତି । ପୂର୍ବରୁ ୩ଟି କାର୍, ଗୋଟିଏ ଟ୍ରାକ୍ଟର, ତିନୋଟି ମୋଟରସାଇକେଲ୍ ଏହି ନାଳରେ ପଡିଯିବାରୁ ଚାଳକ ଗୁରୁତର ହେବା ସହିତ ଯାନବାହାନ କ୍ଷତିଗ୍ରସ୍ତ ହୋଇଛି । ପୋଲ କାମ ଯଥାଶୀଘ୍ର ଶେଷ କରିବା ଏବଂ ଏହି ସ୍ଥାନ ନିକଟରେ ବିପଦ ସଙ୍କେତ ଫଳକ ଲଗାଇବାକୁ ଅଞ୍ଚଳବାସୀଙ୍କ ପକ୍ଷରୁ ଦାବି କରାଯାଇଛି।
